ราคาทองปิดบวกเกือบ 6 ดอลล์ ข้อมูลศก.ซบเซาหนุนแรงซื้อ
สัญญาทองคำตลาดนิวยอร์กปิดบวกเมื่อคืนนี้ (17 ส.ค.) เนื่องจากข้อมูลเศรษฐกิจที่อ่อนแอของสหรัฐได้กระตุ้นให้นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย โดยธนาคารกลางสหรัฐ (FED) สาขานิวยอร์กรายงานว่า ดัชนีภาวะธุรกิจโดยรวม (Empire State Index) เดือนส.ค.ร่วงลงแตะระดับต่ำสุดในรอบ 6 ปี 
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 5.7 ดอลลาร์ หรือ 0.51% ปิด (17 ส.ค.) ที่ระดับ 1,118.40 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 8.5 เซนต์ ปิดที่ 15.298 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 6.7 ดอลลาร์ ปิดที่ 1,000.70 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 3.70 ดอลลาร์ ปิดที่ 613.80 ดอลลาร์/ออนซ์
นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย หลังจากเฟดสาขานิวยอร์กระบุว่า ดัชนีภาวะธุรกิจโดยรวม (Empire State Index) ทรุดตัวในเดือนส.ค. แตะระดับต่ำสุดนับตั้งแต่ปี 2009 เพราะได้รับผลกระทบจากการร่วงลงของคำสั่งซื้อใหม่และยอดส่งออก ทั้งนี้ ดัชนีภาวะธุรกิจโดยรวมอยู่ที่ระดับ -14.92 ในเดือนส.ค. จาก 3.86 ในเดือนก.ค. โดยดัชนีที่ต่ำกว่า 0 บ่งชี้ถึงภาวะหดตัว และหากสูงกว่า 0 บ่งชี้ถึงภาวะขยายตัว